Stórtjón á Skála FÍ á Valgeirsstöðum Norðurfirði Þakið farið af viðbyggingunni . Skáli Ferðafélags Íslands í Norðurfirði á Ströndum er stórskemmdur eftir óveðrið sem þar gekk yfir síðastliðna nótt . Þak flettist af viðbyggingu þar sem er inngangur , setustofa og salerni . Er sá hluti hússins nú aðeins opin tóftin . Þá fuku þakplötur af risi eldri hluta hússins . „ Þetta er mikið tjón og ömurlegt að sjá hvernig húsið er farið . “ sagði Páll Guðmundsson , framkvæmdastjóri Ferðafélags Íslands , í samtali við mbl.is . „ Árneshreppur er einstakur í hugum okkar Ferðafélagsfólks og Valgeirsstaðir hafa gegnt lykilhlutverki í starfi okkar á Ströndum . Þetta er hús með góða sál og mikla sögu . Við munum gera allt sem hægt er til að fyrirbyggja frekara tjón og í framhaldinu ráðast í uppbyggingu hússins . “ Þegar Stefán Jökull Jakobsson umsjónarmaður skála FÍ og Halldór Halldórsson þjónustustjóri skála FÍ komust í Norðurfjörð tveimur dögum eftir að óveðrið gekk yfir landið , kom í ljós að milliloft hússins stendur enn og hefur varið húsið fyrir frekari skemmdum . Stefán og Halldór náðu að verja húsið með loka fyrir öll göt með timbri og negla niður bárujárnsplötur á þaki . Vinnuflokkur er nú í startholunum til að komast í Norðurfjörð og hefja viðgerðir á húsinu . Ófærð og rafmagnsleysi hafa hins vegar gert mönnum erfitt fyrir .